DECIZIA COMISIEI
din 30 iunie 2009
de stabilire a unui model pentru planurile naționale de acțiune în domeniul energiei din surse regenerabile în temeiul Directivei 2009/28/CE a Parlamentului European și a Consiliului
[notificată cu numărul C(2009) 5174]
(Text cu relevanță pentru SEE)
(2009/548/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2009/28/CE a Parlamentului European și a Consiliului din 23 aprilie 2009 privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE (1), în special articolul 4 alineatul (1) al doilea paragraf,
întrucât:
(1)
Directiva 2009/28/CE impune fiecărui stat membru să adopte un plan de acțiune în domeniul energiei din surse regenerabile. Aceste planuri urmează să stabilească obiectivele naționale ale statelor membre privind ponderea energiei din surse regenerabile consumată pentru transporturi, energie electrică, încălzire și răcire în 2020, ținând seama de efectele altor măsuri de politică privind eficiența energetică asupra consumului final de energie, măsurile adecvate care trebuie adoptate pentru atingerea respectivelor obiective naționale globale, inclusiv cooperarea între autoritățile locale, regionale și naționale, transferurile statistice sau proiectele comune planificate, strategiile naționale de dezvoltare a resurselor de biomasă și de mobilizare a unor noi resurse de biomasă destinate diferitelor utilizări, precum și măsurile care trebuie luate pentru îndeplinirea cerințelor articolelor 13-19 din Directiva 2009/28/CE.
(2)
În conformitate cu Directiva 2009/28/CE, Comisia trebuie să adopte, până la 30 iunie 2009, un model pentru planurile naționale de acțiune în domeniul energiei din surse regenerabile, care să cuprindă cerințele minime stabilite în anexa VI la directiva respectivă,
ADOPTĂ PREZENTA DECIZIE:
Articolul 1
Se adoptă modelul pentru planurile naționale de acțiune în domeniul energiei din surse regenerabile impuse de articolul 4 alineatul (1) din Directiva 2009/28/CE, stabilit în anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 30 iunie 2009.